Source: https://birosag.hu/hirek/kategoria/birosagokrol/novekvo-biztonsag-az-erdi-jarasbirosagon
Timestamp: 2019-04-22 00:18:42
Document Index: 19679019

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Növekvő biztonság az Érdi Járásbíróságon | Magyarország Bíróságai
Növekvő biztonság az Érdi Járásbíróságon
2019.04.11. - 12:38
Az Érdi Járásbíróság biztonságát szolgáló berendezések köre egy modern, a repülőtereken is használt csomagátvizsgáló röntgen alagúttal bővült. Az új eszköz használatba vételével a bíróságra érkező ügyfelek csomagját a biztonsági szolgálat tagjai az eddigi kézi detektoros átvizsgálás helyett anélkül tudják ellenőrizni, hogy a csomagot az ügyfeleknek ki kellene nyitni. A röntgenes átvizsgálás eredményeként minden olyan eszköz kiszűrhető, amelyet tilos a bíróság épületébe bevinni, mert veszélyt jelenthet másokra.
Az új eszköz beszerzését az indokolta, hogy az Érdi Járásbíróság 2019. január 1-jén kezdődő működése óta csaknem félezer ügyfél kereste fel a bíróságot, eddig összesen 800 bírósági ügy érkezett a bíróságra, és az ügyérkezéshez igazodva folyamatosan növekszik a bírói és az igazságügyi alkalmazotti létszám is.
Az Érdi Járásbíróság elnöke, dr. Liziczay Sándor elmondta, hogy az Országos Bírósági Hivatal elnökének kiemelt stratégiai célja, hogy mind a bírósági ügyfelek, mind pedig a bírósági dolgozók biztonságban legyenek a bíróság épületében, és modern, XXI. századi követelményeknek megfelelő biztonságtechnikai berendezésekkel a bíróságok biztonsági szintjét tovább emelje. Az igazságszolgáltatás és a bíróságok iránti bizalomhoz hozzátartozik az is, hogy a bíróságok fizikailag is biztonságosak legyenek. A bíróság olyan intézmény, amely a törvényes rend, a rendezettség és a biztonság értékeit magától értetődően szimbolizálja, idézte dr. Liziczay Sándor az Országos Bírósági Hivatal Elnökének szavait.Ezen stratégiai célt szem előtt tartva szerezte be a Budapest Környéki Törvényszék az új csomagátvizsgáló berendezést az Érdi Járásbíróság számára.